चेन्नई में धोनी को चुनौती देंगे युवराज  
आईपीएल के मौजूदा सत्र में चेन्नई सुपर किंग्स का प्रदर्शन निराशाजनक रहा है लेकिन धोनी की टीम के पास अपनी स्थिति सुधारने का अच्छा मौका है।
मौजूदा चैम्पियन होने के नाते इंडियन प्रीमियर लीग (आईपीएल) के मौजूदा सत्र में चेन्नई सुपर किंग्स का प्रदर्शन निराशाजनक रहा है लेकिन महेंद्र सिंह धोनी की टीम के पास सोमवार को पुणे वारियर्स पर जीत हासिल करते हुए अपनी स्थिति सुधारने का अच्छा मौका है।  पुणे की कप्तानी युवराज सिंह के पास है। युवराज और धोनी भारतीय टीम के अभिन्न अंग हैं। दोनों ने साथ मिलकर भारत को विश्व कप खिताब दिलाने में अहम भूमिका निभाई थी लेकिन चिदरम्बरम स्टेडियम में होने वाले इस मैच में एक कप्तान और खिलाड़ी के तौर पर दोनों की काबिलियत की परीक्षा होगी।  पुणे की टीम ने अब तक चार मैच खेले हैं। दो में उसे हार मिली है जबकि दो में उसने जीत हासिल की है। किंग्स इलेवन पंजाब के खिलाफ जीत से आगाज करने वाली पुणे की टीम को कोच्चि टस्कर्स के खिलाफ भी जीत मिली थी लेकिन इसके बाद उसे मुम्बई इंडियंस और दिल्ली डेयर डेविल्स के खिलाफ हार का स्वाद चखना पड़ा था।  दूसरी ओर, भारत के विश्व विजेता कप्तान धोनी के लिए पहला मैच काफी अच्छा रहा था क्योंकि उनकी टीम ने कोलकाता नाइट राइडर्स को हराकर शानदार आगाज किया था लेकिन इसके बाद चेन्नई को किंग्स इलेवन के खिलाफ चौंकाने वाली हार मिली। यह वही मैच था, जिसमें पॉल वाल्थटी ने शानदार शतक लगाया था।  इसके बाद चेन्नई ने शानदार वापसी करते हुए रॉयल चैलेंजर्स बैंगलोर के उसी के घर में हराया लेकिन अगले ही मैच में कोच्चि ने अपने घर में खेलते हुए धोनी की टीम को बुरी तरह पराजित किया। रही सही कसर मुम्बई इंडियंस ने पूरी कर दी। मुम्बई ने चेन्नई को उसे पांचवें मैच में आठ रनों से पराजित किया था।  चेन्नई के पास कई बड़े स्टार खिलाड़ी हैं लेकिन अब तक सबने एक साथ मिलकर अपनी टीम को जिताने के लिए प्रयास नहीं किया है। एक-दो खिलाड़ियों ने अपने प्रयास से टीम को दो मुकाबलों में जीत दिलाई है। जिन तीन मैचो में यह टीम हारी है, उनमें भी कुछ खिलाड़ियों ने सराहनीय प्रदर्शन किया है लेकिन आगे का सफर अपनी प्रतिष्ठा के अनुरूप जारी रखने के लिए इस टीम को हर मैच में इकाई की तरह खेलना होगा।  दूसरी ओर, पुणे के बल्लेबाज लगातार अच्छा प्रदर्शन कर रहे हैं लेकिन अच्छे गेंदबाजों की कमी के कारण उसे दो मैचों में नुकसान उठाना पड़ा है। नियमित गेंदबाजों की नाकामी के कारण कई बार युवराज को भी गेंदबाजी के लिए आगे आना पड़ा है। दिल्ली के खिलाफ युवराज ने चार विकेट लिए थे लेकिन अपने साथियों के एकीकृत प्रदर्शन की कमी के कारण उन्हें अपेक्षित परिणाम नहीं मिल रहा है।